Patriarhul Daniel sfințește luni capela din incinta Palatului Parlamentului
- Moraru Iulia
- 25 martie 2024, 10:05
Patriarhul Daniel va oficia luni ceremonia de sfințire a capelei din Palatul Parlamentului. Lăcașul de cult este amplasat la nivelul P, în zona intrării oficiale C1 și va purta hramul Sfântului Apostol Andrei, Ocrotitorul României.
Capela va fi sub supravegherea canonică și administrativă a Arhiepiscopiei Bucureștilor.
Proiectul de construire a capelei a fost autorizat de conducerea Camerei Deputaților, la propunerea președintelui interimar al Camerei Deputaților, Alfred Simonis.
Patriarhul Daniel sfințește luni capela din Palatul Parlamentului
Prin intermediul unui comunicat oficial, Camera Deputaților a anunțat că, la inițiativa președintelui interimar al Camerei Deputaților, Alfred-Robert Simonis, Biroul Permanent al Camerei Deputaților a decis să aloce spațiu în Palatul Parlamentului pentru înființarea unei capele ortodoxe.
Această inițiativă se încadrează în seria de evenimente planificate pentru Anul Centenar al Patriarhiei Române. De altfel, ele reflectă legătura strânsă a parlamentarilor cu ortodoxia românească.
Capela va servi drept loc de rugăciune, meditație și desfășurare a serviciilor religioase pentru cei care lucrează în Palatul Parlamentului.
Ceremonia de sfințire va avea loc la ora 17.00
Patriarhul Daniel va oficia ceremonia de sfinţire a capelei luni, 25 martie, începând cu ora 17.00.
"Aceasta este situată la nivel P, zona intrării oficiale C1 şi va purta hramul Sfântul Apostol Andrei, Ocrotitorul României", se mai arată în comunicatul transmis de Camera Deputaților.
După ceremonia de sfințire a capelei, vor rosti discursuri Preafericitul Părinte Daniel, Patriarhul Bisericii Ortodoxe Române, prim-ministrul României, Marcel Ciolacu și președintele Senatului, Nicolae-Ionel Ciucă. Va lua cuvântul și președintele interimar al Camerei Deputaților, Alfred-Robert Simonis.
La eveniment sunt invitați să participe membrii Guvernului României, parlamentarii, precum și lideri ai unor instituții centrale și ai cultelor religioase, potrivit News.ro.
Palatul Parlamentului din România, aproape singurul fără un loc de rugăciune
Alfred Simonis a subliniat faptul că România se numără printre puținele state din Europa care nu dispun de un spațiu dedicat rugăciunii amenajat în incinta clădirii Parlamentului.
Referitor la funcționalitatea capelei, președintele interimar al Camerei Deputaților a declarat că instituția va colabora strâns cu Patriarhul Daniel. Atât în ceea ce privește programul liturgic, cât și personalul clerical care va sluji acolo.
"Nu cred că va fi vorba de un preot în permanenţă. Dar acestea nu sunt chestiuni care ţin de activitatea Camerei Deputaţilor. Vom identifica un spaţiu unde oameni care vor să se roage şi să se închine pot să o facă.
Mai toate Parlamentele din lume au un astfel de spaţiu. Activitatea bisericească din incinta acestui spaţiu o stabileşte Patriarhia", a spus Alfred Simonis.